
פרוטוקול מס' 17
מישיבת ועדת הפנים ואיכות הסביבה
יום שלישי, י"א באייר התשס"ג (13.5.2003), שעה 12:00



סדר היום:	ביטול אכרזה על חלק משמורת הטבע הר-מירון בחורפיש לפי תכניות מס' ג/11613 ומס' ג/7880

נכחו:

חברי הוועדה:	דוד אזולאי – מ"מ היו"ר


מוזמנים:	משה בן-גרשון	- מינהל התכנון, משרד הפנים
	יסמין טלמון	- מנהלת אגף מקרקעין, רשות הטבע והגנים הלאומים
	מופיד עמר	- ראש המועצה המקומית חורפיש
	מחסאן שנאן	- מהנדס המועצה המקומית חורפיש


יועצת משפטית:	איריס סניטקוב

מנהל/ת הוועדה:	יפה שפירא

קצרנית:	רויטל יפרח


ביטול אכרזה על חלק משמורת הטבע הר מירון בחורפיש לפי תכנית מס' ג/11613
ומס' ג/7880

היו"ר דוד אזולאי:

	אני מתכבד לפתוח את הישיבה. רבותי, על מנת להסיר ספק, אני לא היושב ראש הקבוע, אני באופוזיציה ואני רק ממלא מקום. הנושא שעל סדר היום הוא ביטול האכרזה על חלק משמורת הטבע הר מירון בחורפיש, לפי תכנית מספר ג/11613 ומספר ג/7880. שר הפנים פנה לוועדה וביקש את הביטול. אנחנו צריכים לאשר את זה פורמלית ואני רוצה לשמוע את נציג המשרד, בבקשה אדוני.

משה בן-גרשון:

	יש לנו פה שתי תכניות שמיועדות והוכרזו כשמורת טבע הר מירון, ב-1965. היום, בעקבות הפיתוח שחל אחרי כל כך הרבה שנים, אושרו בוועדה המחוזית וגם על ידי המועצה הארצית שתי תכניות, האחת 7880 כמו שאמרת, שהביטול המבוקש מיועד לצורכי מגורים בחורפיש. התכנית השניה, כפי שציינת, זו תכנית 11613, שהשטח מיועד גם כן לאיזור מגורים בחורפיש.

	על מנת לבטל את האכרזה, צריכים לפי חוק גנים לאומיים ושמורות טבע, אתרים לאומיים ואתרי הנצחה, זה שם החוק, צריכים להתקיים ארבעה תנאים ואז שר הפנים רשאי לבטל את האכרזה בצו. התנאי הראשון הוא, ניתנה הסכמת מועצת גנים לאומיים ושמורות טבע. יש הסכמה. אני שלחתי...

היו"ר דוד אזולאי:      

	רק רגע, יש הסכמה של מועצת הגנים הלאומיים ושמורות הטבע?

איריס סניטקוב:

	עם הסתייגויות.

היו"ר דוד אזולאי:

	אז אין הסכמה של מועצת הגנים הלאומיים, כפי שהשר כותב פה.

משה בן-גרשון:

	יש.

היו"ר דוד אזולאי:

	אני קורא: "המועצה מאשרת את הגריעה מהשמורה המוכרזת בתנאים הבאים:
1. העבודות יעשו בפיקוח רשות הטבע והגנים הלאומיים.
2. המועצה מבקשת שתוכן תכנית אב לחורפיש בראשות ועדת ההיגוי הבין-משרדית.

יש תכנית אב של חורפיש?

מופיד עמר:

	תכנית האב רצה דרך משרד הפנים. היא עדין לא אושרה. זה במסגרת 24 כפרים של משרד הפנים. היינו בפגישה בנושא וזה בתהליך.


איריס סניטקוב:

	אתה מדבר על שתי הסתייגויות...	  

היו"ר דוד אזולאי:

	לפי החוק, וזה מה שצריך להיות, צריכה להיות הסכמה של מועצת הגנים הלאומיים וכרגע יש בעיה ותכף נשמע מה הבעיה. המועצה המקומית חורפיש נתנה את הסכמתה ואין בעיה עם זה, נכון? יש הסכמה של חורפיש.

מופיד עמר:

	נכון.

היו"ר דוד אזולאי:

	הסמכה של השר לאיכות הסביבה יש ואין בעיה. אז מה שנותר הוא בעיה עם מועצת הגנים הלאומיים.

איריס סניטקוב:

	אתה מדבר על שתי תכניות וכל האישורים מדברים על תכנית אחת, תכנית ג/11613.

היו"ר דוד אזולאי:

	נכון. מה שמבקש השר הוא רק לגבי התכנית הזאת.

משה בן-גרשון:

	הוא מבקש לגבי שתי התכניות, הוא מבקש פעמיים...

היו"ר דוד אזולאי:

	לא, סליחה, המכתב שנמצא כאן בידיך: ביטול אכרזה על חלק משמורת הטבע הר מירון בחורפיש לפי תכנית מספר ג/11613. זאת הבקשה.

משה בן-גרשון:

	אבל יש עוד מכתב, אני שלחתי לכם.

היו"ר דוד אזולאי:

	אין לי. איפה הוא? 

משה בן-גרשון:

	יש לי פה העתק שלו.

יפה שפירא:

	יש לי.


היו"ר דוד אזולאי:

	מה שמונח לפניי, מה שרואות עיני בלבד. בסדר. אני מציע שנעשה סדר בדברים, בואו נתחיל בתכנית ג/11613. המועצה והשר לאיכותה סביבה נתנו את הסכמתם ועם זה אין כל בעיה. יש לנו כרגע לגבי מועצת הגנים הלאומיים שהם סייגו את זה בשני תנאים.

איריס סניטקוב:

	אנחנו רוצים אישור בכתב שזה מקובל עליהם, במיוחד כל העניין של מימון משרד השיכון. ברגע שזה יהיה מקובל על משרד הפנים, לנו אין בעיה. צריך שתהיה התחייבות שאין בעיות עם ההסתייגויות האלה, כי ברגע שההסתייגויות האלה לא יתקבלו אז אין הסכמה למעשה.

משה בן-גרשון

	ממי צריך את ההתחייבויות?

איריס סניטקוב:

	ממשרד הפנים.

משה בן-גרשון:

	ממשרד הפנים? צריך להיות מהרשות המקומית, שהם מסכימים שהפיקוח ייעשה באמצעות משרד השיכון כל ידי רשות שמורות הטבע.

איריס סניטקוב:
 	
	יש מימון של משרד השיכון וזאת הבקשה שלהם.

משה בן-גרשון:

	אז את זה צריך לקבל ממשרד השיכון ולא ממשרד הפנים.

איריס סניטקוב:

	צריך להיות אישור ממשלתי.

היו"ר דוד אזולאי:

	רבותי, אתם חייבים להגיע לאיזו שהיא הבנה בנושא הזה. אנחנו יכולים לאשר את זה אך ורק באישור של מועצת הגנים הלאומיים. אני יכול לאשר את זה, אבל זה לא ייתן שום דבר אם יש הסתייגות של מועצת הגנים הלאומיים.

מופיד עמר:

	אין לי בעיה לגבי פיקוח של ירוקים.

היו"ר דוד אזולאי:

	לא, זה לא פיקוח של הירוקים. אני מציע שתקריאי שוב את ההסתייגויות.

איריס סניטקוב:

	יש שתי הסתייגויות: 

1. העבודות ייעשו הפיקוח רשות הטבע והגנים הלאומיים ובמימון משרד השיכון.
2. המועצה מבקשת שתוכן תכנית אב לחורפיש בראשות ועדת ההיגוי הבין-משרדית.

יפה שפירא:

	אם זה יכול לעזור, בעוד רגע תיכנס נציגת רשות הטבע והגנים הלאומיים. היא ממש פה, היא התעכבה קצת בכניסה.

מופיד עמר:

	השכונה הזאת תקועה כבר כל כך הרבה זמן...

היו"ר דוד אזולאי:

	אני אתך. אני יכול לעשות לעצמי עכשיו חיים קלים: להגיד שזה מאושר ובזה זה נגמר. אני באתי לדיון הזה מתוך ידיעה שאין ויכוח ואני מאשר את זה וזהו. אם יש ויכוח, אני לא מתכונן להשאיר את זה.

מופיד עמר:

	אם צריך איזו שהיא התחייבות, ניתן לכם.

היו"ר דוד אזולאי:

	אני חושב, שהיות והנושא הזה באמת תקוע ואני מודע לכך שהבעיה קשה ומדובר על שכונה לחיילים משוחררים, על הרחבת בניה בתוך חורפיש. אני מציע שנאשר את זה כמות שזה. לגבי ההסתייגויות, אני רוצה שאתם, משרד הפנים, מול...

משה בן-גרשון:

	התנאי היה על רשות הגנים הלאומיים שנמצא תחת חסותו של המשרד לאיכות הסביבה. למשרד הפנים אין שום עניין בזה. המשרד לאיכותה סביבה צריך לטפל בזה.

היו"ר דוד אזולאי:

	למה לתקוע את זה עוד פעם? אני מציע, שאנחנו נאשר את זה באופן עקרוני. לגבי ההסתייגויות האלה, יידונו בין הצדדים ויגיעו לפתרון.

משה בן-גרשון:

	בסדר. אתם תדברו עם משרד השיכון.

היו"ר דוד אזולאי:

	אני מאשר את תכנית ביטול האכרזה על חלק משמורת  הטבע הר מירון בחורפיש לפי תכנית  ג/11613, על פי בקשתו של השר ובהתייחס להסתייגויות של מועצת הגנים ושמורות הטבע.

	אני עובר לנושא השני...

משה בן-גרשון:

	השאלה אם אפשר לפרסם הודעה ברשומות?

היו"ר דוד אזולאי:

	לא, כי יש הסתייגות.

איריס סניטקוב:

	שר הפנים יכול לבטל רק אם יש הסכמות של מספר גורמים: הוועדה, המועצה והשר לאיכות הסביבה והרשות המקומית. ברגע שהם מסייגים את זה, אם זה לא יתקבל אין הסכמה והוא לא יכול לאשר את זה. חייבים הסכמה של כולם.

היו"ר דוד אזולאי:

	מה עם תכנית ג/7880? אין בעיה. אנחנו מאשרים את תכנית. אני לא רואה שום התנגדויות נגד התכנית. אנחנו מאשרים את זה.

	נציגת רשות הטבע והגנים, אולי תשכילי אותנו לגבי תכנית ג/11613, שהבעתם הסתייגות כלפיה?

יסמין טלמון:

	הרשות לא מתנגדת  להפקעה משמורת הטבע לצורך הבניה של שכונה לחיילים משוחררים אלא בשני תנאים: 1. שעבודות העפר והפעילות בשטח תתחיל רק לאחר שגבול התכנית יסומן בגדר ושיהיה ברור מאיזה שטח השטח נשמר כטבעו ולא נפגע. 2. שעבודות העפר יהיו בפיקוח שלנו. אני מבינה שאין התנגדות לכך.

מחסאן שנאן:

	אין התנגדות.

יסמין טלמון:
	
אלה היו התנאים של הרשות. אני העברתי את זה ליועצת המשפטית בבוקר. הפרוטוקול שאתם מחזיקים הוא פרוטוקול של מועצת גנים ושמורות טבע, שהחליטה מה שהחליטה. אין זיהוי מוחלט בין רשות הטבע והגנים לבין המועצה.

היו"ר דוד אזולאי:

	לא הבנתי.

יסמין טלמון:

	אתם מחזיקים פרוטוקול של מועצת גנים לאומיים ושמורות טבע. זו מועצה שפועלת מכוח החוק. יש בתוכה חברים במגוון גדול, משרדי ממשלה וכולי, רשויות מקומיות, נציגי אקדמיה. זה לא הרשות, זה לא אותו גוף.

איריס סניטקוב:

	זה לא היה ברור לנו בבוקר והיה איזה שהוא בלבול.

היו"ר דוד אזולאי:

	אז אין בעיה ואני חושב שגם אם תתעורר בעיה ואני פונה ליועצת המשפטית של הוועדה ולמנהלת הוועדה, לא כדאי לעכב את זה, אלא לאשר את זה. לגבי ההסתייגויות, אני מציע שתפנו לגורמים המתאימים. יכול להיות שיש פה אי הבנה.

איריס סניטקוב:

	אנחנו רוצים אישור ממשלה שיש מימון של משרד השיכון.

משה בן-גרשון:

	אני לא יכול לתת אישור כזה.

היו"ר דוד אזולאי:

	אבל תבדוק שזה לא ייפול בין הכיסאות.

איריס סניטקוב:

	חייבים הסכמה של המועצה בכתב.

משה בן-גרשון:

	חורפיש במקרה זה, צריכה להעביר לנו, למשרד הפנים.

מופיד עמר:

	אני אעביר אליך מכתב.

משה בן-גרשון:
	
הוא יעביר אלינו ואני אעביר את הכל באופן מסודר אליכם.

היו"ר דוד אזולאי:
	
	העבודות ייעשו בפיקוח רשות הטבע והגנים הלאומיים ובמימון משרד השיכון. המועצה תדאג למימון הזה. הרי הם יקבלו את הכסף, הם צריכים לבצע את זה. אם אין להם כסף ממשרד השיכון...

מופיד עמר:

	משרד השיכון עושה את הפיקוח ואת הכל. אני לא עושה את זה.

איריס סניטקוב:

	אתם לא המועצה שביקשה את בקשה הזאת. אתם לא מועצה מקומית לכן צריך לברר. אם עכשיו יסייגו את זה? אם באמת משרד השיכון יחליט שהוא לא מממן את זה, האם המועצה תתנגד עכשיו לביטול? כי אם היא מתנגדת לביטול אתה לא יכול...

היו"ר דוד אזולאי:
	
	המועצה בעלת עניין, היא לא תבטל את זה. אני רוצה שתדעי, בכל מקרה המועצה רוצה את הביטול הזה. גם אם הביצוע לא יתבצע בזמן הקרוב, היא רוצה את הביטול כדי לבנות. לגבי הכנת התכניות וכל מה שקשור בכך, המועצה תפנה למשרד הבינוי והשיכון. אם משרד הבינוי והשיכון לא ייתן, הם ישברו את הראש וידאגו למימון הזה.


איריס סניטקוב:

	אין לנו אישור מהמועצה,שבמידה והתנאים האלה לא מתקיימים, הם עדין רשאים... הנוהג הוא שמבטלים במקום שכזה, לא מביאים את עם הסתייגויות. זו פעם ראשונה שמביאים הסתייגויות ובגלל זה אנחנו רוצים לדעת, שאין בעיה מבחינתם. שאם מבטלים את ההסתייגויות, ההסכמה עדין נשארת. אם כן – אין בעיה. אבל אם אין הסכמה, אתה לא יכול לבטל את זה.  

היו"ר דוד אזולאי:

	הנושא השני, תכנית אב לחורפיש בראשות ועדת היגוי. עם זה אין בעיה.

איריס סניטקוב:

	אני מדברת על ההסתייגויות הראשונה, מימון משרד השיכון. אנחנו רצינו אישור ממשלתי.

היו"ר דוד אזולאי:

	אני חושב שאנחנו צריכים לאשר את זה ונושא המימון יהיה באחריות המועצה. היא תדאג לקבל את המימון ממשרד הבינוי והשיכון.

משה בן-גרשון:

	ואז אנחנו יכולים לפרסם את זה ברשומות?

היו"ר דוד אזולאי:
	
	כן. אני מודה לכולם. הישיבה נעולה.




(הישיבה ננעלה בשעה 12:20)
 
	







